ประชาชนทยอยให้จ่ายผ่านโครงการคนละครึ่ง ระยะที่ 3 คึกคัก 2 วันแรกยอดการใช้จ่าย 2,230 ล้านบาท
เข้าสู่วันที่ 3 แล้วของการใช้จ่ายผ่านโครงการคนละครึ่ง ระยะที่ 3 พบว่า 2 วันแรก (1-2 กรกฎาคม 2564) มียอดการใช้จ่ายรวมทั้งสิ้นจำนวน 2,230 ล้านบาท ซึ่งถือว่าได้รับการตอบรับเป็นอย่างดี ขณะที่ยอดการลงทะเบียนพบว่ามีผู้ลงทะเบียนแล้วจำนวนกว่า 29 ล้านคน ยังคงเหลือสิทธิ์อีกจำนวนกว่า 1.9 ล้านสิทธิ์ โดยประชาชนผู้สนใจยังสามารถลงทะเบียนเข้าร่วมได้โครงการอย่างต่อเนื่องจนกว่าสิทธิ์จะเต็ม 31 ล้านสิทธิ์ ผ่านเว็บไซต์ www.คนละครึ่ง.com และแอปพลิเคชันเป๋าตังด้านนางสาวพิมพ์ชนก จันทร์ประเสริฐ ผู้ประกอบการร้านข้าวมันไก่ตอนเจ๊วา ย่านอนุสาวรีย์ชัยสมรภูมิ เปิดเผยว่า ตลอดทั้งวันนี้มีลูกค้าทยอยใช้จ่ายผ่านโครงการฯ อย่างต่อเนื่อง ส่งผลให้ยอดขายเพิ่มขึ้น โดยทางร้านได้แนะนำลูกค้าบางรายถึงวิธีการใช้จ่ายผ่านแอปฯ เป๋าตังด้วย เนื่องจากแอปฯ เป๋าตังได้มีการปรับเวอร์ชันใหม่ ขณะเดียวกันทางร้านอยากให้ภาครัฐปรับมาตรการให้ลูกค้าสามารถนั่งทานที่ร้านได้แทน เนื่องจากลูกค้าหลักส่วนใหญ่สะดวกนั่งทานที่ร้านมากกว่าใส่กล่องกลับบ้านสำหรับการใช้จ่ายโครงการฯ กระทรวงการคลังได้ย้ำว่า จะต้องเป็นการจ่ายเงินระหว่างประชาชนกับร้านค้าหรือผู้ให้บริการแบบพบหน้าเท่านั้น และจะต้องไม่มีกระบวนการใดๆ รองรับการซื้อขายที่ดำเนินการผ่านช่องทางออนไลน์ หรือผ่านคนกลาง ไม่ว่าด้วยวิธีการใด ที่เป็นการหลีกเลี่ยงการทำธุรกรรมแบบพบหน้าดังกล่าว เช่น การนำ QR Code ไปคัดลอกส่งต่อแก่บุคคลอื่นเพื่อสแกนจ่ายเงิน เป็นต้นทั้งนี้เพื่อให้การใช้จ่ายเป็นไปตามวัตถุประสงค์ของโครงการ และตรวจสอบความถูกต้องได้ นอกจากนี้ ในการสแกนจ่ายค่าสินค้าหรือบริการจะต้องระบุยอดเงินให้ตรงตามมูลค่าสินค้าหรือบริการนั้น เนื่องจากไม่สามารถทอนเงิน หรือรับแลกสินค้า หรือบริการคืนเป็นเงินสดได้ โดยประชาชนสามารถใช้จ่ายได้จนถึงวันที่ 31 ธันวาคม 2564